text: РЕШЕНИЕ НА СЪВЕТА
  от 14 април 2014 година
  за подписване от името на Европейския съюз на Маракешкия договор за улесняване на достъпа до публикувани произведения за слепи хора, лица с нарушено зрение или с други увреждания, които не позволяват четенето на печатни материали
  (2014/221/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално членове 114 и 207 във връзка с член 218, параграф 5 от него,
  като взе предвид предложението на Европейската комисия,
  като има предвид, че:
  (1)
  Съгласно Решение 2010/48/ЕО на Съвета (1) от 22 януари 2011 г. Съюзът е задължен да спазва разпоредбите на Конвенцията на Организацията на обединените нации за правата на хората с увреждания, чиито разпоредби са неразделна част от правния ред на Съюза.
  (2)
  На 26 ноември 2012 г. Съветът упълномощи Комисията да договори от името на Европейския съюз международно споразумение в рамките на Световната организация за интелектуална собственост за по-добър достъп до книги за лица с увреждания, които не позволяват четенето на печатни материали.
  (3)
  Преговорите приключиха успешно по време на дипломатическата конференция в Маракеш от 17 до 28 юни 2013 г., в резултат на което на 27 юни 2013 г. беше приет Маракешкият договор за улесняване на достъпа до публикувани произведения за слепи хора, лица с нарушено зрение или с други увреждания, които не позволяват четенето на печатни материали (наричан по-долу „Маракешкият договор“).
  (4)
  С Маракешкия договор се определя набор от международни правила, които да гарантират, че на национално равнище се прилагат ограничения или изключения от авторското право в полза на слепите хора, лицата с нарушено зрение или с други увреждания, които не позволяват четенето на печатни материали, както и да способстват трансграничния обмен на копия в достъпен формат на публикувани произведения, които са направени съгласно ограничения или изключения спрямо авторското право.
  (5)
  В продължение на една година след приемането му Маракешкият договор е открит за подписване от страни с право на участие. Той следва да бъде подписан от името на Съюза по отношение на въпросите от компетентността на Съюза, при условие за сключването му на по-късна дата,
  ПРИЕ НАСТОЯЩОТО РЕШЕНИЕ:
  Член 1
  Разрешава се подписването, от името на Съюза, на Маракешкия договор за улесняване на достъпа до публикувани произведения за слепи хора, лица с нарушено зрение или с увреждания, които не позволяват четенето на печатни материали (2), при условие за сключването му.
  Член 2
  Председателят на Съвета се оправомощава да посочи лицето (лицата), упълномощено(и) да подпише(ат) Маракешкия договор от името на Съюза.
  Член 3
  Настоящото решение влиза в сила в деня на приемането му.
  Съставено в Люксембург на 14 април 2014 година.